text: Stor udrykning til voldsom gårdbrand ved Ejstrupholm
  08 maj 2016 kl. 09.10
  En lade på en gård ved Ejstrupholm er nedbrændt efter en voldsom brand lørdag. Ingen personer kom til skade.
  En brand på en gård på Store Nørlundvej 20 ved Ejstrupholm holdt lørdag eftermiddag og aften både brandvæsnet og 14 mand fra Beredskabsstyrelsen Midtjylland i Herning travlt beskæftiget.
  Branden var så voldsom, at laden nu ligger i ruiner, mens ingen mennesker eller dyr kom noget til ved branden, der blev oppdaget kort før kl. 15,30.
  - Hele tagkonstruktionen styrtede sammen, og laden er fuldstændig brændt ned. Heldigvis kom ingen til skade, siger Lars Even, vagtchef hos Midt- og Vestjyllands Politi til TV Midtvest.
  Mandag skal en af politiets brandteknikere ud at kigge på skaderne for at fastslå brandårsagen, men politiet her allerede nu en formodning om, hvad der kan have startet den.
  - Branden er sandsynligvis opstået i et hjørne i laden, hvor der har stået nogle frysere, siger Lars Even.
  BRS Midtjylland er lørdag aften indsat til gårdbrand i Ejstrupholm med 14 mand, autosprøjte, tankvogn, slangegruppe og  højtrykskompressor.
  
  